ORDE do 3 de febreiro de 2005 pola que se lle autoriza a redución de dúas unidades de educación secundaria obrigatoria e de dúas unidades de bacharelato da modalidade de tecnoloxía e se lle concede autorización definitiva para tres unidades de educación infantil ao centro privado Montecastelo de Vigo.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 11/02/2005

Examinado o expediente presentado polo centro privado Montecastelo de Vigo, no que solicita a redución de dúas unidades de educación secundaria obrigatoria e de dúas unidades de bacharelato da modalidade de tecnoloxía e a autorización definitiva para tres unidades de educación infantil.
Resultando que o centro conta, por Orde do 7 de xuño de 2001, con autorización definitiva para 6 unidades de educación primaria, 6 unidades de educación secundaria obrigatoria, 6 unidades de bacharelato das modalidades de humanidades e ciencias sociais, de ciencias da natureza e da saúde e a de tecnoloxía, 1 ciclo formativo de grao medio de equipamentos electrónicos de consumo, 1 ciclo formativo de grao medio de equipos e instalacións electrotécnicas, 1 ciclo formativo de grao superior de desenvolvemento de produtos electrónicos e 1 ciclo formativo de grao superior de desenvolvemento de aplicacións informáticas.
Vistos a Lei 1/1990, do 3 de outubro (BOE do 4 de outubro), de ordenación xeral do sistema educativo; a Lei orgánica 10/2002, do 23 de decembro, de calidade da educación; o Real decreto 1537/2003, do 5 de decembro (BOE do 10 de decembro), polo que se establecen os requisitos mínimos dos centros que impartan ensinanzas escolares de réxime xeral; o Decreto 133/1995, do 10 de maio (DOG do 22 de maio), sobre autorización de centros docentes privados para impartir ensinanzas de réxime xeral non universitarias e a Orde do 20 de setembro de 1995 (DOG do 15 de decembro) que o desenvolve.
Considerando que o devandito centro reúne, en canto a instalacións se refire, os requisitos mínimos necesarios para poder acceder á súa solicitude, esta consellería, por proposta da Dirección Xeral de Centros e Ordenación Educativa,
DISPÓN:
Primeiro.-Autorizar a redución de dúas unidades de educación secundaria obrigatoria e de dúas unidades de bacharelato da modalidade de tecnoloxía e concederlle a autorización definitiva para tres unidades de educación infantil ao centro privado Montecastelo de Vigo, segundo os datos que se relacionan no anexo desta orde.
Segundo.-Para a posta en funcionamento das unidades que se autorizan, a Delegación Provincial da Consellería de Educación e Ordenación Universitaria, logo de informe da Inspección Educativa, aprobará expresamente a relación de persoal que imparta docencia nas ditas unidades.
Contra esta orde, que esgota a vía administrativa, os interesados poderán interpoñer recurso potestativo de reposición perante o conselleiro de Educación e Ordenación Universitaria, no prazo dun mes, a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 4/1999 (BOE do 14 de xaneiro), de modificación da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses perante o Tribunal Superior de Xustiza de Galicia.
Santiago de Compostela, 3 de febreiro de 2005.
Celso Currás Fernández
Conselleiro de Educación e Ordenación Universitaria
ANEXO
Provincia: Pontevedra.
Concello: Vigo.
Localidade: Vigo.
Enderezo: Doutor Paz Pardo, 84, A Gandariña.
Denominación: Montecastelo.
Titular: Fomento de Centros de Enseñanza, S.A.
Código do centro: 36011191.
Composición resultante.
* Quenda de mañá:
a) Centro de educación infantil: 3 unidades.
b) Centro de educación primaria: 6 unidades.
c) Centro de educación secundaria obrigatoria: 4 unidades.
d) Centro de bacharelato: 4 unidades das modalidades de humanidades e ciencias sociais e de ciencias da natureza e da saúde.
e) Centro de formación profesional específica:-1 ciclo formativo de grao medio de equipamentos e instalacións electrotécnicas: 2 unidades para 30 alumnos/unidade.-1 ciclo formativo de grao medio de equipamentos electrónicos de consumo: 2 unidades para 30 alumnos/unidade.
* Quenda de tarde-noite:-1 ciclo formativo de grao superior de desenvolvemento de produtos electrónicos: 2 unidades para 30 alumnos/unidade.-1 ciclo formativo de grao superior de desenvolvemento de aplicacións informáticas: 2 unidades para 30 alumnos/unidade.